奉和襲美太湖詩二十首 孤園寺
作者：陸龜蒙
朝代：唐

paragraphs: 浮屠從西來，事者極梁武。
巖幽與水曲，結構無遺土。
窮山林幹盡，竭海珠璣聚。
況即侍從臣，敢愛煙波塢。
幡條玉龍扣，殿角金虬舞。
釋子厭樓臺，生人露風雨。
今來四百載，像設藏雲浦。
輕鴿亂馴鷗，鳴鐘和朝艣。
庭蕉裂旗斾，野蔓差纓組。
石上解空人，窗前聽經虎。
林虛葉如織，水淨沙堪數。
徧問得中天，歸脩釋迦譜。